LV Eiropas Savienības Oficiālais Vēstnesis L 98/14

KOMISIJAS ĪSTENOŠANAS LĒMUMS

(2011. gada 11. aprīlis)

par dihlobenila neiekļaušanu Padomes Direktīvas 91/414/EEK I pielikumā

(izziņots ar dokumenta numuru C(2011) 2437)

(Dokuments attiecas uz EEZ)

(2011/234/ES)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,

tā kā:

(1) Komisijas Regulās (EK) Nr. 451/2000 (2) un (EK) Nr. 1490/2002 (3) paredzēti sīki izstrādāti noteikumi par to, kā īstenot Padomes Direktīvas 91/414/EEK 8. panta 2. punktā minētās darba programmas otro un trešo posmu, un sniegts to darbīgo vielu saraksts, kuras jānovērtē attiecībā uz to iespējamo iekļaušanu Direktīvas 91/414/EEK I pielikumā. Dihlobenils bija minētajā sarakstā.

(2) Saskaņā ar Regulas (EK) Nr. 1490/2002 11.f pantu un 12. panta 1. punkta a) apakšpunktu un 2. punkta b) apakšpunktu pieņēma Komisijas 2008. gada 18. septembra Lēmumu 2008/754/EK par dihlobenila neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētā viela (4).

(3) Sākotnējais ziņotājs (turpmāk “pieteikuma iesniedzējs”) saskaņā ar Direktīvas 91/414/EEK 6. panta 2. punktu iesniedza jaunu pieteikumu, kurā pieprasīja piemērot paātrināto procedūru, kas paredzēta 14. līdz 19. pantā Komisijas 2008. gada 17. janvāra Regulā (EK) Nr. 33/2008, ar ko paredz sīki izstrādātus noteikumus Padomes Direktīvas 91/414/EEK piemērošanai attiecībā uz parasto un paātrināto procedūru to darbīgo vielu novērtēšanai, kas veidoja darba programmas daļu, kura minēta šīs direktīvas 8. panta 2. punktā, bet nav iekļautas I pielikumā (5).

(4) Pieteikumu iesniedza Apvienotā Karaliste, kura ar Regulu (EK) Nr. 1490/2002 bija izraudzīta par ziņotāju dalībvalsti. Tika ievērots paātrinātās procedūras termiņš. Darbīgās vielas specifikācija un atļautie lietošanas veidi ir tādi paši kā tie, uz kuriem attiecas Lēmums 2008/754/EK. Minētais pieteikums atbilst arī visām pārējām Regulas (EK) Nr. 33/2008 15. pantā minētajām pamatprasībām un procedūras prasībām.

(5) Apvienotā Karaliste izvērtēja pieteikuma iesniedzēja iesniegtos papildu datus un sagatavoja papildu ziņojumu. Tā 2009. gada 7. oktobrī nosūtīja minēto ziņojumu Eiropas Pārtikas nekaitīguma iestādei (turpmāk “iestāde”) un Komisijai. Iestāde darīja zināmu papildu ziņojumu pārējām dalībvalstīm un pieteikuma iesniedzējam, lai tie varētu izteikt piezīmes, un saņemtās piezīmes nosūtīja Komisijai. Saskaņā ar Regulas (EK) Nr. 33/2008 20. panta 1. punktu un pēc Komisijas pieprasījuma iestāde savu secinājumu par dihlobenilu iesniedza Komisijai 2010. gada 29. jūlijā (6). Dalībvalstis un Komisija izskatīja novērtējuma ziņojuma projektu, papildu ziņojumu un iestādes secinājumu Pārtikas aprites un dzīvnieku veselības pastāvīgajā komitejā, un 2010. gada 11. martā tas tika pabeigts kā Komisijas pārskata ziņojums par dihlobenilu.

(6) Īpašu uzmanību ziņotājas dalībvalsts papildu ziņojumā un iestādes secinājumā veltīja problēmām, kuru dēļ lēma par darbīgās vielas neiekļaušanu; konkrēti bija problēmas saistībā ar iedarbību uz patērētājiem, lietojot dzeramo ūdeni, un saistībā ar iesūkšanos gruntsūdeņos. Pārskata ziņojumā par dihlobenilu nosauktas arī citas problēmas.

(7) Pieteikuma iesniedzējs sniedza papildu informāciju, sevišķi saistībā ar iesūkšanos gruntsūdeņos, iedarbību uz patērētājiem, lietojot dzeramo ūdeni, riskiem putniem un zīdītājiem un analīžu metodēm piesārņojumu noteikšanai tehniskajā materiālā, un saistībā ar dzīvnieku izcelsmes produktiem.

(8) Tomēr pieteikuma iesniedzēja sniegtā papildu informācija neļāva novērst visas konkrētās problēmas, kas ir saistītas dihlobenilu.

(9) Šīs darbīgās vielas novērtēšanas gaitā konstatēja vairākas problēmas. Konstatēja vairākus nepieņemamus aspektus, kas ietekmē vidi. Konkrēti paredzams, ka gruntsūdeņu iespējamais piesārņojums ar ļoti noturīgu metabolītu 2,6- dihlorbenzamīdu (BAM) būs ļoti augsts, ar koncentrāciju, kas ir daudz augstāka par 10 μg/l visos modelētajos scenārijos. Ir iespējama metabolīta BAM pārnese atmosfērā lielā attālumā. Konstatēja augstu akūtu risku putniem un augstu ilgtermiņa risku putniem, kas barojas ar sliekām, un zīdītājiem. Pieejamie dati nebija pietiekami, lai izskaidrotu metabolīta BAM atlieku veidu pārstrādātos ražojumos.

(10) Komisija aicināja pieteikuma iesniedzēju sniegt piezīmes par iestādes secinājumu. Turklāt saskaņā ar Regulas (EK) Nr. 33/2008 21. panta 1. punktu Komisija aicināja pieteikuma iesniedzēju sniegt piezīmes par pārskata ziņojuma projektu. Pieteikuma iesniedzējs sniedza piezīmes, kas tika rūpīgi izskatītas.

(11) Tomēr, neskatoties uz pieteikuma iesniedzēja minētajiem argumentiem, konstatētās problēmas nevarēja novērst, un novērtējumi, kurus veica, pamatojoties uz informāciju, ko iesniedza un novērtēja iestādes ekspertu sanāksmēs, neliecina, ka, ņemot vērā paredzētos izmantošanas nosacījumus, dihlobenilu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(12) Tāpēc dihlobenils nav iekļaujams Direktīvas 91/414/EEK I pielikumā.

(13) Skaidrības nolūkos ir jāatceļ Lēmums 2008/754/EK.

(14) Šis lēmums neizslēdz iespēju iesniegt jaunu pieteikumu par dihlobenilu saskaņā ar Direktīvas 91/414/EEK 6. panta 2. punktu un Regulas (EK) Nr. 33/2008 II nodaļu.

(15) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Dihlobenils nav iekļaujams kā darbīgā viela Direktīvas 91/414/EEK I pielikumā.

2. pants

Lēmumu 2008/754/EK atceļ.

3. pants

Šis lēmums ir adresēts dalībvalstīm.

Briselē, 2011. gada 11. aprīlī Komisijas vārdā – Komisijas loceklis John DALLI

(1) OV L 230, 19.8.1991., 1. lpp.

(2) OV L 55, 29.2.2000., 25. lpp.

(3) OV L 224, 21.8.2002., 23. lpp.

(4) OV L 258, 26.9.2008., 70. lpp.

(5) OV L 15, 18.1.2008., 5. lpp.

(6) Eiropas Pārtikas nekaitīguma iestāde, Conclusion on the peer review of the pesticide risk assessment of the active substance dichlobenil. EFSA Journal 2010;8(8):1705. (68 lpp.). doi:10.2903/j.efsa.2010.1705. Pieejams tiešsaistē: www.efsa.europa.eu/efsajournal